b'\n_START_ARTICLE_\nSolomon Apt\n_START_SECTION_\nBiografie\n_START_PARAGRAPH_\nApt provenea dintr-o familie evreiasc\xc4\x83. \xc3\x8enainte de r\xc4\x83zboi a locuit la Harkov \xc8\x99i a urmat acolo timp de patru ani o \xc8\x99coal\xc4\x83 german\xc4\x83, ai c\xc4\x83rei profesori erau germani de pe Volga. Dup\xc4\x83 ce \xc8\x99coala a fost desfiin\xc8\x9bat\xc4\x83, el a primit lec\xc8\x9bii particulare de la un profesor de limb\xc4\x83 german\xc4\x83. El \xc8\x99i-a \xc3\xaenceput studiile universitare la Facultatea de Filologie a Universit\xc4\x83\xc8\x9bii din Harkov._NEWLINE_\xc3\x8en 1929, dup\xc4\x83 ini\xc8\x9bierea primului plan cincinal al Uniunii Sovietice, fabrica de textile a tat\xc4\x83lui s\xc4\x83u a fost confiscat\xc4\x83, iar el a fost arestat. C\xc3\xa2nd tat\xc4\x83l a fost eliberat dup\xc4\x83 trei luni, autorit\xc4\x83\xc8\x9bile politice l-au trimis \xc3\xaen colonia corec\xc8\x9bional\xc4\x83 pentru tinerii delicven\xc8\x9bi \xc8\x99i f\xc4\x83r\xc4\x83 ad\xc4\x83post F. E. Dzerjinski din Harkov, pentru a construi acolo o unitate de produc\xc8\x9bie. Liderul acestei colonii a fost profesorul Anton Makarenko, pe care scriitorul Maxim Gorki l-a f\xc4\x83cut faimos. La \xc3\xaenceputul celui de-al doilea r\xc4\x83zboi mondial, colonia a fost mutat\xc4\x83 \xc3\xaen Siberia. \xc3\x8en Tomsk, tat\xc4\x83l lui Apt a fost subordonat conduc\xc4\x83torului coloniei \xc8\x99i r\xc4\x83spundea direct \xc3\xaen fa\xc8\x9ba autorit\xc4\x83\xc8\x9bilor Ministerului de Interne. Probabil din acest motiv \xc8\x99i pentru c\xc4\x83 avea o vedere slab\xc4\x83, Solomon Apt a fost eliberat din serviciul militar \xc8\x99i a lucrat \xc3\xaentr-un laborator de analiz\xc4\x83 spectral\xc4\x83. \xc3\x8en perioada 1941-1944 a tr\xc4\x83it \xc3\xaen refugiu la Tomsk._NEWLINE_Atunci c\xc3\xa2nd Universitatea de Stat din Moscova (MGU) a re\xc3\xaenfiin\xc8\x9bat \xc3\xaen 1944 un departament de filologie clasic\xc4\x83, Solomon Apt s-a \xc3\xaenscris la studiile de latin\xc4\x83 \xc8\x99i greac\xc4\x83. A absolvit Facultatea de Filologie a Universit\xc4\x83\xc8\x9bii din Moscova \xc3\xaen 1947, dup\xc4\x83 care, \xc3\xaen 1950, a sus\xc8\x9binut o tez\xc4\x83 de diserta\xc8\x9bie despre poetul antic roman Iuvenal, \xc3\xaen urma c\xc4\x83reia a ob\xc8\x9binut titlul de candidat \xc3\xaen filologie. A primit oferta s\xc4\x83 r\xc4\x83m\xc3\xa2n\xc4\x83 \xc3\xaen cadrul universit\xc4\x83\xc8\x9bii, dar originea sa evreiasc\xc4\x83 l-a \xc3\xaempiedicat s\xc4\x83 urmeze o carier\xc4\x83 \xc8\x99tiin\xc8\x9bific\xc4\x83 la Moscova, fiindu-i respinse, de asemenea, \xc3\xaencerc\xc4\x83rile de a ob\xc8\x9bine un post la universit\xc4\x83\xc8\x9bile sovietice de la Minsk p\xc3\xa2n\xc4\x83 la Vladivostok. A tradus din englez\xc4\x83 scrierile lui Charles Darwin pentru directorul Gr\xc4\x83dinii Botanice din Moscova, care i-a mul\xc8\x9bumit personal \xc3\xaen prefa\xc8\x9ba edi\xc8\x9biei._NEWLINE_Timp de doi ani a efectuat traduceri ocazionale p\xc3\xa2n\xc4\x83 c\xc3\xa2nd a ob\xc8\x9binut \xc3\xaen sf\xc3\xa2r\xc8\x99it un post de profesor de limba latin\xc4\x83 la Colegiul Pedagogic din Orehovo-Suievo de l\xc3\xa2ng\xc4\x83 Moscova. Acolo predau numero\xc8\x99i savan\xc8\x9bi evrei care nu au primit permisiunea de a se muta la Moscova. Solomon Apt a predat limba latin\xc4\x83 timp de cinci ani p\xc3\xa2n\xc4\x83 c\xc3\xa2nd i s-a permis s\xc4\x83 se \xc3\xaentoarc\xc4\x83 la Moscova \xc3\xaen 1956, deoarece prietenii lui i-au cerut s\xc4\x83 \xc3\xael traduc\xc4\x83 pe Aristofan. El a devenit cunoscut din 1956 ca traduc\xc4\x83tor de literatur\xc4\x83 antic\xc4\x83 \xc3\xaen limba rus\xc4\x83 \xc8\x99i ca un traduc\xc4\x83tor proeminent din limba german\xc4\x83._NEWLINE_Solomon Apt a tradus \xc3\xaen limba rus\xc4\x83 tragediile lui Eschil, romanul Iosif \xc8\x99i fra\xc8\x9bii s\xc4\x83i de Thomas Mann, piesele lui Bertolt Brecht, romanul Jocul cu m\xc4\x83rgele de sticl\xc4\x83 de Herman Hesse, romanul Omul f\xc4\x83r\xc4\x83 \xc3\xaensu\xc8\x99iri de Robert Musil. El a fost primul traduc\xc4\x83tor al scrierilor lui Franz Kafka \xc3\xaen limba rus\xc4\x83. Timp de \xc8\x99apte ani a lucrat la traducerea tetralogiei Iosif \xc8\x99i fra\xc8\x9bii s\xc4\x83i de Thomas Mann, aceasta fiind considerat\xc4\x83 cea mai dificil\xc4\x83 \xc8\x99i mai important\xc4\x83 lucrare de traducere pe care a realizat-o._NEWLINE_Este autorul c\xc4\x83r\xc8\x9bilor Thomas Mann (biografie publicat\xc4\x83 \xc3\xaen seria \xe2\x80\x9eVia\xc8\x9ba oamenilor remarcabili\xe2\x80\x9d) \xc8\x99i Nad strani\xc8\x9bami Tomasa Manna (o carte de eseuri)._NEWLINE_A fost membru al Uniunii Scriitorilor Sovietici (1959), membru al comitetului redac\xc8\x9bional al revistei Inostrannaya literatura (Literatura str\xc4\x83in\xc4\x83) \xc8\x99i membru \xc3\xaen colegiul de redac\xc8\x9bie al seriei de c\xc4\x83r\xc8\x9bi \xe2\x80\x9eBiblioteca de literatur\xc4\x83 antic\xc4\x83\xe2\x80\x9d, lansate de editura Hudojestvennaia Literatura (Literatura artistic\xc4\x83)._NEWLINE_A fost c\xc4\x83s\xc4\x83torit cu renumita publicist\xc4\x83 \xc8\x99i critic literar Ekaterina Vasilievna Starikova, pe care a cunoscut-o \xc3\xaen 1944 pe c\xc3\xa2nd era student la Moscova. Cei doi au avut un fiu: Aleksandr (n. 1951), doctor \xc3\xaen \xc8\x99tiin\xc8\x9be biologice \xc8\x99i profesor universitar._NEWLINE_R\xc4\x83m\xc4\x83\xc8\x99i\xc8\x9bele sale p\xc4\x83m\xc3\xa2nte\xc8\x99ti au fost \xc3\xaengropate \xc3\xaen cimitirul Mitinskoe dup\xc4\x83 incinerare.'